Barquisimeto
Barquisimeto je glavni grad savezne države Lara na sjeverozapadu Venecuele.
Sa svojih 936,065 stanovnika  je četvrti po veličini venecuelanski grad iza Caracasa, Maracaiba i Valencie.

Geografske i klimatske karakteristike 

Barquisimeto leži na nadmorskoj visini od 566 metara, u širokoj kotlini rijeke Turbio. 
Grad  ima toplu klimu (srednja prosječna temperatura iznosi 24 °C) ali ga osvježavaju suhi vjetrovi.

Historija 

Barquisimeto je jedan od najstarijih venecuelskih gradova, kog je 1552. osnovao tadašnji španjolski privremeni guverner Juan de Villegas, i nazvao Nueva Segovia, po svom rodnom gradu u Španjolskoj. Ubrzo nakon osnivanja grada, otkriveno je zlato pored lokaliteta San Felipe i Los Teques. U tim rudnicima isprva su radili crni robovi, koji su pobunili, njihovu bunu ugušio je kapetan Diego de Losada, negdje prije 1569. kad su zaprijetili Nueva Segoviji. U isto to vrijeme pobunili su se i lokalni Jirajara indijanci, koji su uspjeli odoljevati sve do 1628.

Grad je 1561. napao i zauzeo konkvistador Lope Agirre, ali ga nije uspio zadržati jer su agirrovi ljudi prihvatili kraljevsko pomilovanje i napustili ga, pa su on i njegova kći tragično završili. Grad je bio gotovo uništen u potresu koji ga je pogodio 1812., razaran je i za rata za nezavisnost, a i kasnije u građanskim ratovima tokom 19. vijeka.

Znamenitosti 

U samom centru grada nalazi se neboder visok 70 metara, sagrađen 1952., u znak sjećanja na 400. godišnjicu grada. Grad ima Univerzitet Lisandro Alvarado koji je univerzitetski status stekao 1968. Za Barquisimeto često kažu da je muzička prijestolnica Venezuele, jer je rodni grad muzičara kao što su tenor Aquiles Machado i dirigent Gustavo Dudamel.

Privreda i transport

Barquisimeto je zbog svog strateškog položaja između centralnih i zapadnih dijelova Venecuele ubrzo izrastao u jedan od najvećih venecuelanskih gradova, kao transportno-trgovački centar. On je dugo vremena bio i centar poljoprivredno - stočarskog kraja, u kom se na velikim površinama uzgaja sisal, kakao, šećerna trska, kava i goveda. U 1960-ima je izrastao industrijski centar, u kom se proizvodi užad, 
prehrambeni proizvodi, cement i drugi artikli.

Grad ima i aerodrom Jacinto Lara (IATA: BRM, ICAO: SVBM) sa vezama prema svim većim gradovima u zemlji.

Izvori

Vanjske veze

 Barquisimeto na portalu Encyclopedia Britannica  
 Barquisimeto 

Gradovi u Venezueli